LV Eiropas Savienības Oficiālais Vēstnesis L 249/14

KOMISIJAS REGULA (ES) 2015/1608

(2015. gada 24. septembris),

ar ko attiecībā uz kaprīnskābes, parafīneļļas (CAS 64742-46-7), parafīneļas (CAS 72623-86-0), parafīneļļas (CAS 8042-47-5), parafīneļļas (CAS 97862-82-3), sērkaļķa un urīnvielas maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 IV pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu,

tā kā:

(1) Attiecībā uz kaprīnskābi, parafīneļļu (CAS 64742-46-7), parafīneļu (CAS 72623-86-0), parafīneļļu (CAS 8042-47-5), parafīneļļu (CAS 97862-82-3), sērkaļķi un urīnvielu nebija noteikti konkrēti MAL, un minētās vielas nebija iekļautas Regulas (EK) Nr. 396/2005 IV pielikumā, tāpēc attiecībā uz tām bija spēkā minētās regulas 18. panta 1. punkta b) apakšpunktā noteiktā sākotnējā vērtība – 0,01 mg/kg.

(2) Kaprīnskābe ir apstiprināta ar Komisijas Direktīvu 2008/127/EK (2). Attiecībā uz minēto vielu nav konstatēti būtiski piemaisījumi. Turklāt dabiskā eksponētība kaprīnskābei ir daudz augstāka nekā tā, kas saistīta ar minētās vielas kā augu aizsardzības līdzekļa lietošanu. Ņemot vērā minēto, tiek uzskatīts par lietderīgu iekļaut šo vielu Regulas (EK) Nr. 396/2005 IV pielikumā.

(3) Attiecībā uz parafīneļļu (CAS 64742-46-7), parafīneļļu (CAS 72623-86-0), parafīneļļu (CAS 8042-47-5) un parafīneļļu (CAS 97862-82-3) (3) (4) iestāde secināja, ka, ja varētu pierādīt, ka tās ir augstas tīrības pakāpes parafīneļļas, nerastos toksikoloģiska rakstura bažas un nebūtu vajadzīgs noteikt pieļaujamo diennakts devu (PDD), operatora pieļaujamo eksponētības līmeni (AOEL) un akūto standartdevu (ARfD). 2012. gada 20. novembrī Pārtikas aprites un dzīvnieku veselības pastāvīgā komiteja ņēma vērā pārskata ziņojumu grozīto redakciju, kurā ir paskaidrots, ka tehniskās specifikācijas atbilst farmaceitiskajai kategorijai (augsta tīrība). Ņemot vērā minēto, tiek uzskatīts par lietderīgu iekļaut šīs vielas Regulas (EK) Nr. 396/2005 IV pielikumā.

(4) Attiecībā uz sērkaļķi (5) iestāde nevarēja izdarīt secinājumus par tā riska novērtējumu, kāds patērētājiem rodas, uzņemot minētās vielas ar uzturu, jo daļa informācijas par polisulfīdu atlieku potenciālo klātbūtni nebija pieejama. Tomēr sērkaļķa (kalcija polisulfīda) lietošanas rezultātā sēra un kalcija atliekas vidē ir visuresošas. Ņemot vērā minēto, tiek uzskatīts par lietderīgu iekļaut šo vielu Regulas (EK) Nr. 396/2005 IV pielikumā uz laiku, kamēr iestāde nav iesniegusi pamatotu atzinumu saskaņā ar 12. panta 1. punktu.

(5) Attiecībā uz urīnvielu (6) iestāde uzskatīja, ka, ņemot vērā īpašās metodes šīs vielas uzklāšanai, nav vajadzīgs kvantitatīvs tā riska novērtējums, kāds patērētājiem rodas, uzņemot minētās vielas ar uzturu. Saskaņā ar Eiropas Parlamenta un Padomes Regulu (ES) Nr. 1129/2011 (7) urīnviela (karbamīds) ir apstiprināta kā pārtikas piedeva. Turklāt dabiskā eksponētība minētajai vielai ir daudz augstāka nekā tā, kas saistīta ar urīnvielas kā augu aizsardzības līdzekļa lietošanu. Ņemot vērā minēto, tiek uzskatīts par lietderīgu iekļaut šo vielu Regulas (EK) Nr. 396/2005 IV pielikumā.

(6) Pamatojoties uz iestādes secinājumu un ņemot vērā ar izskatāmo jautājumu saistītos faktorus, attiecīgie MAL grozījumi atbilst attiecīgajām Regulas (EK) Nr. 396/2005 5. panta 1. punkta prasībām.

(7) Iespējams, ka uz Regulas (EK) Nr. 396/2005 IV pielikumā iekļautajām vielām attiecas arī Savienības pārtikas aprites un/vai dzīvnieku barības tiesību aktos noteiktas prasības. Tāpēc ir lietderīgi grozīt minētā pielikuma 2. zemsvītras piezīmes formulējumu, atsaucoties uz citiem konkrētiem Savienības pārtikas aprites un/vai dzīvnieku barības tiesību aktiem. Šāds regulējums uz vielu varētu sākt attiekties tikai pēc tās iekļaušanas Regulas (EK) Nr. 396/2005 IV pielikumā. Ņemot vērā minēto, ir lietderīgi minēto zemsvītras piezīmi attiecināt uz visām IV pielikumā iekļautajām vielām.

(8) Tāpēc Regula (EK) Nr. 396/2005 būtu attiecīgi jāgroza.

(9) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 IV pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2015. gada 24. septembrī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Komisijas 2008. gada 18. decembra Direktīva 2008/127/EK, ar ko groza Padomes Direktīvu 91/414/EEK, lai tajā iekļautu vairākas darbīgās vielas (OV L 344, 20.12.2008., 89. lpp.).

(3) Conclusion on pesticide peer review regarding the risk assessment of the active substance paraffin oils (CAS 64742-46-7, 72623-86-0 and 97862-82-3). EFSA Scientific Report (2008) 216, 1-59.

(4) Conclusion on pesticide peer review regarding the risk assessment of the active substance paraffin oil (CAS 8042-47-5, chain lengths C18-C30, reliable boiling point range not available). EFSA Scientific Report (2008) 219, 1-61.

(5) Eiropas Pārtikas nekaitīguma iestāde; Conclusion on the peer review of the pesticide risk assessment of the active substance lime sulfur. EFSA Journal 2010; 8(11):1890 (45 lpp.). doi:10.2903/j.efsa.2010.1890.

(6) Eiropas Pārtikas nekaitīguma iestāde; Conclusion on the peer review of the pesticide risk assessment of the active substance urea. EFSA Journal 2012; 10(1):2523 (35 lpp.). doi:10.2903/j.efsa.2012.2523.

(7) Komisijas 2011. gada 11. novembra Regula (ES) Nr. 1129/2011, ar ko groza Eiropas Parlamenta un Padomes Regulas (EK) Nr. 1333/2008 II pielikumu, izveidojot Eiropas Savienības atļauto pārtikas piedevu sarakstu (OV L 295, 12.11.2011., 1. lpp.).